Айрат Шафигуллин: Баерак кеше күбрәк түләргә тиеш!

	Сентябрь аенда халыкка таратылачак торак-коммуналь хезмәтләр өчен түләү кәгазъләрендә үзгәрешләр көтелә. Җылылык өчен түләүләрнең артуы белән бергә, без счет-фактура кәгазе артында өстәмә мәгълүмат та алачакбыз.	 Җылылык бәяләренең кискен артып
 китүе тормыш хәлләре мактанырлык булмаган гражданнар өчен авырлыклар китермәсен
 өчен Татарстан хөкүмәте аз керемлеләргә субсидия булдырды. Хөкүмәт ярдәменә
 кемнәр дәгъва кыла алачагы хакындагы мәгълүматны кайдан һәм кемнән аласы,
 үзегез яшәгән районның социаль бүлегенә кайсы көннәрдә барып белешергә
 мөмкинлеге нәкъ менә шушы кәгазъләрдә язылачак, диде Татарстан Хезмәт, халыкны
 эш белән тәэмин итү һәм социаль яклау министры Айрат Шафигуллин. Бер гигакалория җылылык өчен
 моңарчы халыктан 638 сум алынган булса, киләсе айдан ул бәя 1278 сумга кадәр
 күтәрелә. Әлеге арттыру Татарстан халкының яшәү дәрәҗәсен төшермәү максатыннан
 хөкүмәт бюджеттан адреслы субсидия өчен 7 млрд. сум акча бүлеп бирәчәк. Максатчан субсидия Зәй, Казан,
 Чаллы, Түбән Кама, Урыссу, Ютазы муниципаль районнары, Афаносовка, Кызыл Чишмә
 авылларында (Түбән Кама районы) яшәүчеләргә түләнәчәк. Айрат Шафигуллин белдергәнчә:
 “Субсидия фатирның квадрат метрларына карап (торак мәйданы нормадан артык
 булмаган очракта), гаилә әгъзаларының кеременә карап хисапланачак. Гаиләдә бер
 кешегә керемнең күләме 30 мең сумнан артып киткән очракта субсидия түләнми. Ә
 инде бер кешегә туры килгән керем утыз мең сумга тулмый икән, алар хөкүмәт
 ярдәменә өмет итә ала. Мондый кешеләргә дүрт категориягә бүленгән субсидия бирү
 каралган. Кем баерак - шул күбрәк түләргә тиеш”.  
 Мисалга мәйданы нормативка туры килә торган фатирда яшәүче 3 кешедән торган
 гаиләне алыйк (эшли торган әти-әни һәм бер бала). Аларның айлык кереме – 45 мең сум,
 ягъни гаилә башына 15 мең сум килеп чыга (II категориягә керәләр). Хәзер алар
 җылылык өчен 500 сум түләп бара, сентябрьдан башлап бу төр коммуналь хезмәт
 1000 сумга кадәр кыйммәтләнәчәк. Хөкүмәт шул сумманың 375 сумын капларга вәгъдә
 бирә: (1000 сум – 500 сум) х 75% = 375 сум. Ягъни җылылык өчен гаилә калган 625
 сумны түлиячәк. Җылылык өчен субсидия түләү
 мәсьәләләре буенча халыкта аңлату эшләре дә киң җәелдереләчәк, дип вәгъдә итә
 министр. Бу җәһәттән социаль яклау бүлекләре өч ай дәвамында гадәттән тыш
 режимда - 2012 елның 10 сентябреннән 30 ноябрьгә кадәр мәгълүмат бирәчәк.
 Халыкны кайда, кайчан кабул итү адресы һәм вакыты, алда искәрткәнебезчә,
 счет-фактура кәгазе артында язылачак. Моңарчы субсидияләрдән файдаланган гражданнар
 автомат рәвештә аны киләчәктә дә алачак. Ә инвалидлар һәм 65 яшьтән узган
 пенсионерлар социаль тәэмин итү бүлекләренә барып йөрмәсә дә мөмкин, чөнки
 андый категория гражданнар янына социаль бүлек хезмәткәрләре үзләре киләчәк.
 Министр сүзләренә караганда, республикада халыкны кабул итүче өстәмә 44 бүлекчә
 ачылачак. Аларда субсидия алу өчен нинди документлар җыю кирәклеге хакында
 мәгълүматлар биреләчәк. Моннан тыш республикада җылылык
 өчен субсидия мәсьәләләренә багышланган кайнар линия эшли башлый. Министрлыкның
 кайнар линия телефоннары: 557-21-13, 557-21-12 аша бу хакта тулы мәгълүмат
 алырга мөмкин булачак.   
	Мөршидә КЫЯМОВА	
Интертат.ру

	№   | 24.08.2012	


